  Виталий Пронин Авиациысь маршаллэн Фёдор Фалалеевлэн Можга ёросысь Полянской гуртэзлэн бервылыз гинэ кылемын, шуыны луэ. Озьы ке но Можга - Вавож трасса вылын гуртэ нуись сюрес дурын, бордаз кыскыса кадь, самолёт тусо синпелет пуктэмын. Гуртэ пыронын сылэ Ф. Фалалеевлы сӥзем стела.Война бервылын кадьӴапак со синпелетлы луыса ик машинамес икыр-кукыр сюрес вылэ кожытӥм. Бусы но нюлэс вискытӥ лёгем дэри сюрес вылтӥ алигес гинэ трактор ортчем. Нош ми кӧня ке метр мынӥмы но, машинамы «кӧт» вылаз пуксиз. Сое поттыны артысь «Родина» хозяйствоысь техника ӧтьытэк ӧйлась. Машинамес кельтыса, дэриез, лымыез коласа, ӝыны час вамышъямы Полянской дорозь. Но мылкыд каньыл: чебер возьёс, нюлэсъёс,  чирдӥсь тылобурдоос, пыд ултӥ бызьылӥсь шыръёс... Тани гуртэ пырон дорын  ик возьмаськыса кадь сыло турын тюкъёс. Озьыен, кин ке пудо вордэ на. Но малы ке пуны утэм но, скал бӧксэм куара но уг кылӥсько. Юрт котыр но кенерамтэ, котыр пазямын юртъер пушкысь арбериос: тӥяськем пуконъёс, диван, койка, пилиськем посуда. Осто, ӟеч кузё таӵе абыршакын улоз меда? Ӧссэ кысканы кутскимы но - ӵогамын. Урам кузя икыр-кукыр сыло ог дас таӵе ик коркаос. Куд-огезлэн укноез но пильылэмын, липетэз но куашкамын, капкаез но ланьырамын. Дугды ай, тани ук кыдёке пиштӥсь чебер буям наличникен корка но вань! Тани бордаз выль мунчо пуктэмын: коръёсыз шунды шорын макем чиляло! Котырыз утялтэмын. Бакчаез кылем сӥзьыл гинэ гыремын-утялтэмын - берыктэм музъем сьӧд-сьӧд чиля. Ӟезьы дораз вуыса гинэ, адӟи: маке быдӟа тунгон ошемын, со но клёнка улэ зор-котлэсь ватэмын. Озьыен, кузёосыз кемалы кошкизы.Артэ сылӥсь мукет юртъер доры вамыштӥм. Капкаез туж каньыл усьтӥськиз. Борддор борды урдыса кельтэмын лопата. Кин ке алигес лымызэ куям, кожалод. Татын одно ик кин ке улыны кулэ. Таӵе мылкыдын корка вамыштӥм. ќссэ усьтӥм гинэ, тыл езъёс ымныр вадьсы чонари вотэс кадь усизы. Корка пушкын ваньмыз война бервылын кадь пазямын, тӥямын, куямын. Берлань потэммес ик ӧм валалэ.Азьпалан номыр ӟечез вылымтэ ни. Коркаослэн мугорзы вань на, нош укнотӥзы учкиськод ке, выжез но, вӧлдэтэз но куашкамын. Огез бордын но номерез но, ульча нимыз но ӧвӧл. Одӥг улэп лулэз но ӧм пумиталэ. Борщевик жаг гинэ, эриклы шумпотыса кадь, корка ӝужда будэмын. Куштэм шайвылтӥ ветлэм кадь. Малы ке Фёдор Фалалеев жаль потӥз: гуртсэ утись ӧвӧл ни.Кызьы быдтод? Кузёосыз али гинэ кошкиллям кадь...Ас вакытаз Полянской туж ӟеч улэм. В. Старостинлэн «Книга Вятских родов» бичетаз гожтэмын: 1891-тӥ арын татын 31 коркан 223 мурт улэм. Пызь изон вукозы гинэ пичи гуртлы 2 вылэм. Полянскойысь калык сярысь котырысь ваньзы тодылӥзы. Фёдор Фалалеевлэн кыдёкысь ӵыжы-выжыез, Бадӟым Уча гурт поселениен азьвыл  кивалтэм Сергей Фалалеев верамъя, татын усто кибашлыос улӥзы. Вуриськисьёс но пуэн ужасьёс доры гуртоос ӵем гинэ вазиськылӥзы. Киршинъёслэн но Чернышовъёслэн лэсьтэм тӥръёссы базаръёсын дуноен вузаськылӥзы. Фалалеевъёслэн выжызы ик макем юн вал. Фёдор Яковлевич сяна, татысь потэмын полковник, штурман-истребитель Николай Фалалеев. Геннадий Фалалеев Ижысь огеныз комиссариатэн кивалтӥз. Александр Фалалеев 1971-тӥ-1975-тӥ аръёсы Удмуртиысь устоез тракторист вал. Парсь сюдӥсь  Анна Чипеева - «Знак почёта» орденлэн кавалерез. Анатолий Изместьев татысь «Россия» хозяйствоысь комбайнёръёслэсь династизэс кылдытӥз.- Ог 40 ар талэсь азьвыл татын ог 30 адями улӥз, - шуэ Сергей Фалалеев. - Паспорт сётъяны кутскемзы бере уноез кин кытчы кошкиз. Татын уго нылпи сад но, школа но ӧй вал. Туннэ гуртын 2 адями сяна уг улы - огез бомж, мукетызлы кошкыны нокытчы. Полянской сярысь номыр гожъяны ни. Соин ик со сярысь вераськеме но уг поты.Но адямиос уло ик ке, малы мон соосты ӧй шедьты? Котькуд корка котырын гожъеръяй ук, ӵогам ӧсэ но йыгаськылӥ? Гурт поселениен кивалтӥсь Олег Величинский верамъя, огез адямизы сонгро, мукетыз кошкемын вал, дыр. Соос, пе, калыклэсь пегаса уло, нокинэн вераськемзы уг поты. Тапала уго лушкаськисез но, йыртэмасез но вуылэ. Соин но, пе, коркаос сыӵе изъянтэмын.- Гужем Полянскойын шулдыргес, - шуэ кивалтӥсь. - Куд-огез корка кузёос бакчаоссэс тодазы ваё. Музъемез сьӧд сюй бере, одӥг-кыкез мерттӥське на. Ӵыпетсы дуре шутэтскыны вуыло. Но гурт уз улӟы ни.- Фермерзы вань шуыса, кылӥськиз вал…- Сое фермер шуыны луэ шат? Куштӥськем корка пушкын гужем кӧня ке ошпи будэтӥз но кошкиз. Татчы тыл но ум кыскиське ни - нокинэ югдытыны.Сюрессэс но сузясь, оло, ӧй луысал - гурт поселенилы дуно усе со. Но «Россия» хозяйство лымызэс донганы дырын-дырын юрттэ. Араз озьы сузян 50 сюрс манет усе, шуэ председатель Юрий Вершинин. Азьланяз тазьы луиз ке, гуртэз воксё уз пытсалэ меда? Можгаысь Депутатъёслэн ёрос Кенешенызы кивалтӥсь Галина Королькова шуэ: сыӵе дано гуртэз кызьы быдтод - синпель интыын со. Ёросын сыӵе начар гуртъёс эшшо ог 20 лыдъясько.Елена Сараматова Теги: Можгаёрос  